khistorydata/jeongjo-sjw-relations huggingface dataset:
정조 23년 · 목
備局啓言南原前縣監張顯慶所陳農書册子有粘連回啓之命矣觀此册子則其一稱名居士山棚偎儡之漢痛斥嚴禁一竝歸農事也所謂居士之不事農業蟊食民間誠萬萬痛惡而至若山棚偎儡之出沒邑村徵索場市畢竟穿窬竊發之患多出其類守令之稍識事理者無不嚴禁不令接跡於其境俾各安分於故土而間或有昧於官府體面任其恣行邑治者道臣之時時糾察實是不可忽之政亦非別立條令反致騷擾之慮者以此嚴飭諸道其一屯畓兩稅之弊事也所謂兩稅云者一是惟正之供一是土地之稅也如私家土地之上有公稅下有土稅大抵無土免稅則乃是自民結劃給者固無土稅之可言至於有土免稅之有公稅土稅本與私家土地無異特以其爲衙門與宮房之地也故朝家許免其公稅及夫還出稅之後公稅固當還納于戶曹土稅豈有不屬於本衙門與宮房之理乎鄕曲大小民人不知此箇格例與事理每以兩稅爲稱冤之端今此明惠宮田畓事亦是此類別無可以釐正者而至於土稅收捧時導掌輩違式濫捧之事則各別痛禁隨現嚴繩之意申飭道臣其一大同木所納之邑非木產則以錢純捧事也沿峽異宜米綿隨產垂法定制已成金石則到今變通之論恐非可論其一擇定田畯考視勤慢以爲賞罰事也視其勤慢論以賞罰固是勸農之良規而旣置面任又有里正則此足爲勸農之任躬行勸課乃是守令之責則何必別立名目創出田畯以費村閭之酒食以啓指揮之多門其一嚴飭民人借人耜牛不責其稅事也稅之云者似指傭賃而言借人耜牛不責其傭雖或爲鄕里之厚風此若設法而强令則必生別弊非徒無益反恐傷農右項三條一竝置之其一捧糴之時精捧種子租別爲儲置各書戶名分給之日考名出給事也種穀分給雖當加意惟在守令綜核之如何各書戶名還給本戶有難一通定式逐邑强行大抵種子一巡之擇置精穀各別優分卽是勸農之先務守令之大政此而泛忽其治可知分付諸道作爲歲課以備考績之一事其中祛奢侈事禁流乞事興水功事相土宜事已陳於前後覆啓今無可以稟處者外此逐目興作之法各穀樹蓻之方以至飼牧治圃之類別無逐條頒行者來頭農書撰出時可以採取者採入之意請令內閣知悉允之敎以以朝官而應旨於農政者絕罕故有各邑長吏編進之命此人以多年兼史退伏田間尙能矣口進言殊用嘉乃登科四十八年年亦滿七旬其在記履之意豈可只聽其言而已乎向有下敎銓曹之尙不擧擬何也今日政五衛將作窠擬入仍以例授僉樞下批事分付其中土稅濫捧事種穀別巡事一則爲農先務分付道伯各別嚴飭道內諸邑俾有用其言之實效
정조 23년 · 강
命南原幼學盧翼遠所陳農書付之內閣編入農書
정조 23년 · 목
備局啓言南原幼學盧翼遠所陳農書册子有粘連回啓之命矣觀此册子則以創水車築堤塘勸付種爲務農之三大政又請邑置農師如有興勸之效則不拘地閥次第甄用所陳諸條已悉於他覆啓而今此移秧者値災不蠲付種者特減半稅之論音雖出於勸懲係是行不得之政又以峽俗尙菽粟沿民恣饁嗿宜奬其勤儉禁其侈汰爲辭而沿峽之異俗雖如其言此非一時賞罰之所可移易附陳付種法雖是農談野言間有太俚俗處殊甚屑越似由於鄕曲儒生不識事體之致無足深責請竝置之允之敎以此人亦因校書而知其名者且其功令各體俱有可意處田談野言不患不俚俗故莎鷄之微登於詩車牛之賤著於書一體付之內閣以爲編入之地
정조 23년 · 강
命長連進士朴載卨所陳農書中董役夫事令該道臣凡屬警惰懲頑之方別加修明
정조 23년 · 목
備局啓言長連進士朴載卨所陳農書册子有粘連回啓之命矣觀此册子則一曰深陂池二曰濬川梁三曰均鋤役四曰董役夫五曰早耕播六曰禁遊食七曰墾荒廢八曰防末利九曰尙節儉十曰敦孝悌仍請置田官勸課十事而辭不支蔓意頗質實其中董役夫一條雖似淺俚足可以警畿湖懶農之習長吏之曉諭勸課固其宜也此非發令禁飭之事其餘皆是他人之所已言者請竝置之敎以十事條列雖曰他人之所已言言皆簡要以尙節儉敦孝悌爲力穡服田之根本而禁遊食防末利又復申申者豈不可嘉至於董役夫條卿等亦以此言爲是旣詢之後何可徒嘉其言乎令該道臣先從今年海西一路凡屬警惰懲頑之方別加修明其效必有得寸亦寸之益此意分付
정조 23년 · 강
命海州幼學金澔所陳農書依長連進士朴載卨農書回啓判付施行
정조 23년 · 목
備局啓言海州幼學金澔所陳農書册子有粘連回啓之命矣觀此册子則以勤之一字爲三農之要又以抑浮靡禁遊食爲勤農之先務言固切實而前已屢煩論列向又申飭各道今無可以更爲稟覆者請置之敎以與長連進士朴載卨所陳大同而小異依載卨農書回啓判付施行
정조 23년 · 강
命海州幼學李薫所陳農書中可採者令內閣抄編農書
정조 23년 · 목
備局啓言海州幼學李薫所陳農書册子有粘連回啓之命矣觀此册子則以引水之法宜土之種耒耜之用略爲條陳而俱是泛論附陳俵災事則災結均俵歲有朝飭無煩更論無名倉革罷事則外倉太多處量宜合傡不害爲嚴典守防奸弊之一道而當初設置多田於從民願便轉輸之意遽然革罷徒致煩擾請置之允之敎以可採於農書者抄編事令內閣知悉
정조 23년 · 강
慶尙監司申耆以道內畢賑形止馳啓
정조 23년 · 강
遣承旨馳詣健元陵奉審摘奸局內諸陵一體奉審
정조 23년 · 목
兼右諭善李晚秀入見如儀僚屬李魯春隨入講說見講學廳日記
정조 23년 · 강
命承旨詣龍山江受香所奉審摘奸
정조 23년 · 강
承旨鄭尙愚陳疏乞遞命原疏還給牌招入直
정조 23년 · 목
疏略曰臣向叨銓任重遭人言旨意危怖踪地震蹙固不當更屬朝行復蹈駭機而我聖上曲垂庇覆之念一旬之內除旨三降臣豈無感激趨承之忱而尙有餘悸實難卽膺幸蒙體諒之恩曾未數日又伏奉銀臺除命銓地一步雖成鐵案餘外官職似不必株守黽勉出肅矣諫長論斥重臣之啓出而臣不勝愧恧之地其言曰近來帶彈行公便成謬例臣當慨歎又曰事關義理豈可揚揚冒膺於彈墨未乾之時下款歸宿雖屬重臣頭辭論列總指他人臣是近日遭彈中一人也循襲謬例揚揚冒膺之愧臣亦有之噫人見各異物情不齊而一有不愜於心則始加以不韙之目重驅之忘廉之科當之者不亦疲困之甚乎當初處義自以爲斟酌輕重煞有商量而臺言如此益覺其見事之不明處已之不審也官職去就有關廉防苟有拶逼之言固不可晏然自恕而此非特拶逼而已明言顯斥有若專指臣身者然此而不思自靖之道則是誠不識世間有羞恥事也伏乞亟遞臣職亦命選部勿復檢擬敎曰前刑判所遭臺言雖知其太不着題急於區處以格例間事究意而承宣之越津替引太過太過若此則一有官箴皆將一生自劃於以官爲名之任乎不但反損事面當此無言時節尤孰欲剌口於曰可曰否乎諫長之啓適足以妨言路豈非不思之甚非爲一重臣所關後弊昨欲以此下敎而臨筵過午憊未及提則焉敢屢違乎此疏還給牌招入直此後此等之習亦各嚴飭
정조 23년 · 강
命稷山縣監令該曹口傳差出
정조 23년 · 목
忠淸監司李泰永以稷山縣監韓復衍謂有身病撤歸本家連呈辭狀不得已羅黜馳啓敎以令該曹口傳擇差待下批當日辭朝仍令給馬
정조 23년 · 강
以尹覺基爲金溝縣令權太應爲稷山縣監竝口傳也
정조 23년 · 강
召見健元陵奉審承旨李集斗于重熙堂
정조 23년 · 강
命南部居人李弘淵原情辭緣令廟堂論理草記
정조 23년 · 목
備局啓言諸有抱冤者呈于廟堂隨卽草記事命下矣卽見南部居人李弘淵所告原情則以爲渠之曾祖廷說爲淸安縣監時當戊申凶逆之變不免怨徹泉壤而勘亂錄有曰上欲傅之生議而廷說迷不知對所坐罪名只是出給印符一節蓋淸州之陷沒旣在半夜淸安之距淸州不過一息程賊徒猝至官吏輩或爲之先導或有望風而逃散者隻手當賊勢無可爲隱身村間移書各面激勵忠義約日起兵與賊接戰三日恢復本縣斬僞倅重益及僞軍官以下十三名而重益衣帶中得僞帖二張賊札一張賊札曰淸安前官隱在山谷起義兵急急譏捕云而賊札則拿來都事持納鞫廳益賊徒入縣渠之曾祖以七十老人蒼皇逬出僅以身免不及料其奪印符也出避之際賊吏房時萬賊使令時世等搶奪而去大器大垕等適在義兵之中別無捕獲之勞及夫事定之後妄希首功至請以渠兄弟爲一二大將樣報營渠之曾祖略加叱退則自忿其計之莫售別生掠功之奸計瞞告召募使兪崇及其査覈日逃避不見暗地呈書乃以印符出給之說構誣召募使至達榻前而諸賊伏誅時時萬旣以奪取印符結案時世逃避失捕祭丑自淸州鎭營捉得取服則出給印符之說不待辨明自歸白脫而渠之曾祖殘年衰杇被拿鞫獄便作失魂之人不能詳陳失印之由竟致抱冤於泉壤之下乞蒙昭雪之澤云以此事前後呼冤非止一再以其關係至大連爲勿施今不可更爲容議請置之敎以故相及故重臣諸人之言足爲可信之資而至今未決蓋以關係至重不可輕議然而勘亂錄所載不無可據且其村間隱身力不敵也印符見奪渠不知也畢竟復本縣誅賊倅之狀果如所訴則其所呼冤抑或爲說文蹟與處分年久踓未記憶似以止鬧之意俾不敢更籲矣鄕等取考前輩議語詩句論理草記
정조 23년 · 강
命西部居民石興大原情辭緣令該曹嚴覈啓聞
정조 23년 · 목
備局啓言卽見西部居民石興大所告原情則以爲渠之妻父母居生於保寧時以還上愆期捉囚渠妻水使李聖師以官威率來京中年前聖師妾多石還歸碧潼本土時渠妻及二女合三口謂之婢而乘隙率歸渠之老母及渠妻含冤致死豈不痛哉嚴治多石以良爲賤之罪其女二口明白推給云果如所告則誠極痛駭卽爲嚴査決勘之意請分付該曹敎以係是四件又關壓良卽令該曹嚴覈啓聞
정조 23년 · 강
江原監司尹弼秉以平海等兩邑畢賑形止馳啓
정조 23년 · 목
該監司狀啓以爲平海蔚珍兩邑撤賑形止次第報來而此與公賑有異則飢口壯老弱及穀名斗升之區別登聞事涉煩屑依本道已例只以飢口及賑穀數開于後原州則抄出其最貧窮之類自三月至麥秋前營邑從便救活而厥數不多且與排等分賑有異故飢口穀數不爲區別開錄○平海飢民二百八口合各穀一百七十石七十石監營劃給一百石郡守權晙自備蔚珍飢民一千五十二口合各穀五百八十九石錢八十四兩三百八十四石監營劃給二百五石及錢八十四兩縣監具縉自備以上飢民一千二百六十口各穀七百五十九石錢八十四兩○賑廳啓言卽見江原監司尹弼秉三邑貧民賑濟狀本啓下者初非公賑又無論列兩邑守令自備之數亦不夥多別無可以稟處者置之矣
정조 23년 · 강
配時囚尹得逵于鐵原府勘放柳相文李宗海等
정조 23년 · 목
義禁府啓言前統制使尹得逵口招以爲渠居閫三年實無秋毫所犯而今此醜該狼藉云云未知臺臣有何指的昏昧抑塞不知所以仰對至於田宅則渠本來多兄弟與之同室狹窄難容故目今所處以家換家而所添之價不過七百兩至於田庄則一頃半畝初不敢生意廣置之說無路暴白直欲鑽地而不可得若有一毫近似之跡則焉敢爲欺隱之訃云所當請刑曾經閫帥且有嚴問捧口招以聞之命請上裁敎以議處後仍爲照律齋日相値與他囚皆以草記擧行又啓言平澤前縣監柳相文原情以爲設賑時渠不敢一毫放心躬探民情逐戶詳審期於無漏無濫而之次戶之願入者旣未能盡付則見漏者之稱冤勢所必至論以賑政抄戶最重而反歸之泛忽之科難免不職之罪至於訟案翻改事渠初當吏事凡於聽斷莫非生跊不知而誤決者難保其必無而只以一公字矢心做去落訟稱冤之說旣入於繡啓實無可以自明至於本縣官屠之冒法太濫自昔已然者繡啓云云果是實狀渠到官之初必欲革㢢痛斷官庖幾至一年有七耋病父母至情所迫間間屠宰以爲調救之資不能斷然守法自歸冒犯之科萬死難贖云泰安前郡守李宗海原情以爲渠待罪本邑適當賑政本郡八面民總合三千八百九十八戶內除出安興所斤兩鎭所屬一千三十七戶則實戶爲二千八百六十一戶分三等抄飢察其緩急所抄飢口合爲一千七百四十四口而務從精實期無稱冤之弊繡啓論列旣如是狼藉不察之罪無以自明糶糴斗斛事一從仍舊之規初無創新之事豈敢爲大小異斗無難擅用自陷於不法之科牛贖事本邑自是魚蠏之地況朝令營飭旣嚴具截重以大歉民間無犯屠之患而大抵徵贖無論某罪必待監營之許贖如有列邑之擧行則又無犯者又無營關渠何敢白地徵贖訟民滯囚事災崴民弊在所當恤或有獄囚不令數日拘滯中間吏胥之誅求難保其必無官屬興販魚鹽事邑落居民商賈生活殆成風俗間有官屬之相雜而旣係渠輩延命之資果不能嚴禁富戶防結事渠熟知本邑此弊故果於昨秋已令散戶而嚴加禁斷期於釐革積瘼難祛至有潛自弄奸之弊莫非愚迷不職之罪云請竝刑推得情敎以竝除刑推議處又啓言柳相文抄飢則不能詳察虛實相蒙聽理則無難翻案以致民謗禁屠申飭前後何如而冒法屠宰亦不禁斷李宗海斗斛之各異牛贖之濫捧踓爲發明抄飢已多不均見漏而來訴者吏隸自外阻搪矇不察飭民訟之滞囚富民之防結一任吏胥之橫恣俱極痛駭請以此照律允之又啓言尹得逵杖一百收贖告身盡行追奪鐵原府徒三年定配柳相文李宗海各杖一百收贖告身盡行追奪放送啓允之敎以其中有功議者各減一等又啓言尹得逵功減一等杖九十收贖告身盡行追奪徒二年半定配柳相文功減一等杖九十收贖奪告身四等啓
정조 23년 · 강
命公州前判官金箕應供辭與繡啓相左者令道伯査實狀聞後議處仍命姑放
정조 23년 · 목
義禁府啓言公州前判官金箕應口招以爲補後廳徵斂事本州有補役民役兩廳補役廳則公穀劃下支用故元無斂錢之例民後廳則本州以四站孔路諸般民役每有臨時收斂之弊自前儒鄕會議量爲出入收捧戶錢以爲需用之地流來旣久便成舊規渠蒞任之初亦爲循例施行昨年則荐歉之故姑令停斂今此繡啓所論卽是民役廳之謂耶初旣未免因襲則今何以歲荒停斂作爲自明之端賑口事則抄飢之際非不十分殫竭而抄戶未滿五千則過精之啓在所難免外倉監賑時鄕所騎率飭令倉屬供饋禁勿貽弊店民下屬依前討食實由渠戢束不嚴之致荒年替稅雖是不得已之事不無貧戶之離境莫非撫字之先宜畢賑後聚會監賑面任及帖加村人略備酒肴以饋之自是賑邑之常例也受帖懸圈之類擧皆感頌鼓舞請得聲樂以助一時之樂故果爲許給使之出外盡歡而已妓屬之私自乞錢實所矇然不知恤典之全不擧行事春初綸音頒下之時本州處在營下奉承最先故卽地分遣吏校揭論於坊曲場市殘戶窮民中死亡者方痛者遍加採探隨所抄量宜助給枚報營門今其成册俱在焉敢誣也秪緣愚迷致使朝家如傷之至意不能下究萬死難贖驛站病民事入境百里站舍相望行旅之病頓寄淹者每加周察務欲收恤乃有此班族之病委道路者不職之罪尤無所逃云請刑推得情敎以除刑推議處又啓言金箕應畢賑宴妓女受帖監賑鄕討食站舍事旣瑣屑不必深究抄飢之不均捧稅之過督已多民怨民庫之用排戶收斂踓爲流來之例難免襲謬之罪浮黃濱死之人宛輔道路則恤典擧行之專不致意推此可知誠極痛駭請以此照律敎以囚供與繡啓間有相左條件拈出査問該道使之狀聞後更爲議處此囚姑放
정조 23년 · 강
配時囚金箕南于公州牧
정조 23년 · 목
義禁府啓言益山前郡守金箕南口招以爲俵災時該吏偸弄事渠躬自檢田野期盡精實今以各面書員輩二十八結偸弄至登繡啓此是渠不察之罪抄飢時面任作奸事渠躬行村閭量宜存拔以防奸弊矣面任弄奸之該今發於繡啓條列中此亦不能嚴束之致稅米疊徵事近來外邑下吏防納結稅終歸逋欠奸民利其廉價預先私買誠一痼㢢昨年四五月間本郡下吏林宜煥締結富民預防今春當納之稅穀米一石或五兩或四兩暗地捧用合爲五十六石零而及當捧稅之時所謂宜煥以其貧窮不得備納各人應納之數自在漕倉未收中而捧稅垂畢之際始乃現發故卽爲捉囚宜煥斥賣家臧則不過五十餘金故欲爲徵族則族戚亦無可徵處莫重裝稅因此愆期萬萬罔措故報營受題稅穀則徵捧於各該防納者處而米一石當納者以租二石幷爲分給使之措備直納於漕倉而初無官役來替當以錢徵捧之事其家臧所賣錢五十餘金則先爲分給於防納者此實出於裝稅時急指徵無處之致倉還執錢事封倉在卽畢捧無路之際民人等願以代納故從自願以市直所捧者米爲八十二石租爲二百九十石初無勒定高價之事而還分時欲爲分給民間則數旣零星分排無路各營主人年例應下者適當其數故正月念後以其所捧錢巡營主人役價米三十二石租九十石價兵營主人役價米二十石價京王人役價米三十石價竝爲上下租二百石價兩倉色處以文書紙筆墨磨勘債上下而此乃年年以還穀應下者故應下之穀分給民間所捧錢代穀上下官耗則補用於賑穀所縮而亦無執錢取用之事文記昭在焉敢飾詐還穀虛穀事災年捧還敢曰盡精而所捧之穀尙多餘存精麤與否一按可驗一石穀若不滿十斗則每等分還逐石改量準斛出給而一巡分給殆近數十石經冬之穀所縮每不過十石則一石穀未滿十斗云者實未知何所據各面主人一斗三升收斂事本邑謬例自來如此渠期欲釐革每當分還時別定將吏使之領巡雖一升一合使不得犯于繡啓論列旣如此此亦不能察飭之罪至於賤息作弊事許多醜穢之聲至於按廉之行莫非渠敎子不善之罪云請刑推得情敎以居職無狀犯科多端繡啓論列旣不能一一發明如許守宰若不以嚴法痛繩何以懲他考律各別重勘以聞又啓言金箕南杖一百收贖告身盡行追奪流三千里定配私罪施行允之敎以功減一等又啓言金箕南功減一等杖一百收贖告身盡行追奪公州牧徒三年定配啓
정조 23년 · 강
命時囚成鼎柱嚴加照律尋命定配分揀金吾諸堂推考律官分該曹嚴治
정조 23년 · 목
義禁府啓言金溝縣令成鼎柱口招以爲俵災事分俵後親執査櫛則不無色吏輩偸弄之事故卽爲還推一一分給繡衣出道時嚴刑該吏準二次以搜括外餘數使之現告則該吏以一結五十卜納招當初搜括之時若能詳盡則豈有如此疏漏之罪飢口捐瘠事本縣飢口二千四百二十口賙恤之道豈不殫竭而正月旬望間輪疾熾盛死亡爲十五口故其時卽報營門今此繡啓所論捐瘠似指報營之數當初若能極意救療則豈至於此大同木價事大同領令之後面任戶首皆會官門論定木價自是前例本縣本非木產邑貿求於光羅數百里之地以爲上納而其間經費皆從此中出故以二兩九錢從民願決定比之他邑猶爲稍輕今以濫徵登聞何敢免罪結錢事該吏偸食逃避外村初無是事則元戶疊徵該吏捉囚非所可論繡衣出道時無論事之巨細無不懲治則何獨於結錢一事無一言致責此是渠所未敢知需米事色庫輩濫徵之弊似必有之故一番較正之後每加操切今以濫捧至登繡啓不能檢察之罪實無所逃社壇修治事癸丑年因傳敎修治時其時縣令謂以四面設門則無以禁雜三面築墻一面別設中門以鎖鎖之初無紅箭門渠莅任之後仍舊貫而已不能改作實渠罪四月二十二日聞壇門忽開不勝驚怪奉審摘奸則位牌閣瓦子間間撤去內外锁金亦無去處大索邑內所先瓦子一一還推依前蓋覆云所當請刑旣有嚴問捧口招以聞之命請上裁敎以諸條之外賑口毋論多少又毋論因病繡啓旣以捐瘠爲言勘以何律可當其罪乎特以春間無名之症不飢者亦多死亡則飢與病間有難勒勘先爲拿問者欲知虛實觀此供招不外所料亦不可曲加寬恕與他件論列爲先嚴加照律以聞又啓言成鼎柱杖九十收贖告身盡行追奪徒二年半定配私罪施行允之敎以功議各減一等又啓言成鼎柱功議各減一等杖七十收贖告身盡行追奪海州牧徒一年半定配允之敎以飢與病不分明姑不嚴勘則以下於彼之事定配過矣照律時漏却他餘諸條使之改擬律而律官之忽引不干之律者此亦窺度之一端令該曹嚴治卿等推考成鼎柱如不手壞壝門定配則分揀又啓言成鼎柱觀於供辭旣無手壞壝門之跡定配分揀
정조 23년 · 강
命時囚韓用謙付過帶職放送
정조 23년 · 목
義禁府啓言平澤縣監韓用謙原情以爲渠猥承除命卽爲肅謝而以未署經守令不可在禁中故仍出闕外以待署經矣鴻臚下吏初不來告渾呈下直單子渠非惟茫然不知旣有公格所拘雖欲辭朝亦無其路矇不覺察之罪在所難免云請刑推得情敎以鴻臚下屬姑捨雖有銀臺仙吏之知委旣知其妄則何可信聽藉曰不知不知亦罪而觀於爰辭生疏則果生疏質實誠有之付過帶職放送
정조 23년 · 강
命時囚金樂祖嚴加勘律
정조 23년 · 목
義禁府啓言沙斤前察訪金樂祖原情以爲渠再昨年咸陽兼任時十二月十六日法華菴僧幸日呈狀內今月初八日夜賊入菴中偸出乾杮三十貼及鍮器數箇爲僧徒見逐越墻逃走跌足於墻外巖石之上折脚之後隱伏於一馬場樹木之間翌朝匍匋入菴故數日治療矣今日身死云故渠馳其處依法檢驗仍審其菴墻垣形止則內高爲三尺許外高爲十五尺餘其下果有巖石稜角甚多以法物洗身細加按摩則左脚果爲折骨左脇又有觸石之痕只知以自墜致命屍狀實因果以自墜致命懸錄而不請覆檢昏謬妄率罪合萬殞云請刑推得情敎以身爲檢官按獄無狀敢於嚴問之下不以實告依舊杜撰可謂罪上添罪嚴加勘律以問又啓言金樂祖杖一百徒三年定配以喪前所犯收贖告身盡行追奪私罪施丁允之敎以功減一等
정조 23년 · 강
命時囚洪理變分揀放送
정조 23년 · 목
義禁府啓言前禁衛營糧餉從事官洪理燮原情以爲渠以該營糧餉色從事官開坐本倉捧上餉穀之際本營敎鍊官謂有將令稱以摘奸直入旣座有若眼同看檢者營校之便眼旣座已是無於例之事且渠旣爲該郞則今此營校之忽地替當者極涉如何仍避房中語以不敢當之意營校亦不出去渠自入庫封庫故引嫌徑歸自速駭妄之罪云所當請刑曾經宣傳官請議處敎以駭妄則駭妄而汰職足矣分揀放送
정조 23년 · 강
配時囚朴廷宅于洪原縣禁錮三年
정조 23년 · 목
義禁府啓言時囚朴廷宅口招以爲渠使吏房勒貸民錢事初無請貸之事吏房之私書旣已綻露則不能束濕之罪何敢發明雜施惡刑事韓哥之奴最初不服故列置刑具於其傍以爲恐嚇之計果無眞箇施刑之事至於彥喆捉入旣在其奴取眼之後故恐嚇之說更不發口足指間火繩事眞有是事則韓奴足指間豈無火爛之傷雖無是事道査旣云以此爲恐嚇之資則何敢發明云居謫不謹事出入官府至於數三次遊山之行適當空官時果爲八日往還萬戮猶輕云所當請刑曾經都總都事且有嚴問捧口招以聞之命請上裁敎以不報濫刑尙云可駭妄施賊刑於平民該道査啓實狀綻露指間火繩此果何許刑罰乎毋論擬與施不仁若此無良可知至若謫中遊山卽不過緦功之察遠地定配仍施禁錮之典又啓言朴廷宅洪原縣定配而禁錮年限以幾年磨鍊敎以雖不足責顧其職則命吏也禁錮則限以三年知所懲畏
정조 23년 · 강
勘放時囚尹㴠李允謙等
정조 23년 · 목
義禁府啓言前持平尹㴠笞五十收贖解見任別敍私罪施行敎以付過放送又啓言前假注書李允謙杖八十收贖奪告身三等私罪施行允之敎以功議各減一等
정조 23년 · 강
召見來待諸臣下直守令于誠正閣備局有司堂上李書九刑曹參判金熙朝參議丁若鏞稷山縣監權太應金溝縣令尹覺基
정조 23년 · 목
兼右諭善李晚秀入見如儀僚屬兪漢雋隨入講說見請學廳日記
정조 23년 · 강
以亢旱求言于三司諸臣
정조 23년 · 목
敎曰旱旣太甚憂心如焚之時摭幽隱恤庶枉猶不若省厥躬矯其非賓對之日已有求助於三司者必當各竭所知皆效一日之責而今則齋日已過自明日勿鏁臺廳使之逐日詣臺雖在論思之列者亦豈可越視而不以袞闕官邪剌口極言乎更飭三司諸臣以答罪已責躬之思
정조 23년 · 강
命承旨鄭尙愚牌招入直
정조 23년 · 목
因尙愚違牌罷職傳旨敎以分義豈容若此傳旨勿施牌招入直
정조 23년 · 강
遞刑曹判書權ꞇ以李祖源代之遞漢城左尹李冕膺以李鎭復代之竝前望也
정조 23년 · 목
敎曰刑曹判書聞有實病與未肅拜亞尹許遞前望單子入之待下批牌招察任
정조 23년 · 강
命明日常參爲之次對進定
정조 23년 · 목
因政院明日常參經筵取稟敎以只常參爲之○敎曰來月初次次對進定於明日常參時同入
정조 23년 · 목
備局啓言頃因厚州幼學禹萬勳上疏批旨內令政院後錄下諭西比道臣俾各問于守土邑鎭之長以其便否論理狀聞事有命矣卽見平安監司韓用龜狀啓則枚擧江界府使李仁秀上土僉使金養知牒報以爲闢土陞邑朝家大政邑報則曰不便該府使地形土品民情事勢或能稔知而然鎭報則便其所爲說民多地狹民志未定云慈城三川之民本非居生率是流入之類來接不過五六年已見地力之盡徭役之出又生遷移之計有此闢土之願何必廣地闢土陞鎭設邑然後乃可以奠業定志乎近來邊邑田結之縮還穀之多專由於廢郡之重闢慈城數坊則固有櫛比之樂而江邊七邑則民戶漸縮益見凋殘其闢土之便否於斯可驗以蔘政言之蔘之爲性喜生僻淨今若自江界至厚州烟熖相接樵牧雜還則蔘政之絕種理所必然請令廟堂稟處矣有國之寶土地居一而今此慈城之許闢非爲土地也卽爲江界也大抵江界難支之端在於蔘把兩役若使慈城完聚富實分此兩役而每斗八山之糧又資於此則不但有輔車之勢彼人潛採之弊亦可漸息於不言之中此所以許闢之論本自江界而出也到今邑倅鎭將各主偏見邑民鎭民互作異議有若此益則彼損者然均之爲未曉許闢之本意矣雖然四郡姑難盡闢則不可今年許一坪明年許一坪以致遷徏之無常姑爲置之至於陞邑一事雖於出役出稅永尊厥居之後亦當深量事勢而處之且念名雖鎭底同是府民何必各爲一邑而後始協民情乎此皆由於邑倅鎭將不能忘物我之私邑倅則稱以府民而一任吏鄕之侵漁鎭將則務爲姑息而一從民言之紛聒若此不已則其何以撫綏而憚壓乎嚴飭邑鎭一乃心力無使爲江界闢慈城之本意閼而不行萬一民無漸蘇之望役有日繁之歎則邊臣溺職罪當何居請以此意一體分付允之
정조 23년 · 강
命廣州中軍申大觀令該府嚴問捧口招
정조 23년 · 목
備局啓言卽見南部居民泰興福所告原情則以爲渠之墳山在於廣州今年二月土豪李一龍欲爲偸弊故訴于廣州本官禁弊矣本官上京後自中營牢囚渠山守護之族親仍使偸弊願卽掘移云訟理自有營邑似此猥濫之訴何敢登聞而第念中軍之職非可干於此等事大關後弊請令該府拿問處之敎以金鎭鼎復出須用加倍之律法紀將伸命令可信令該府爲先拿來嚴囚嚴問捧口招以聞
정조 23년 · 강
命捕將趙心泰罷職捕校金昌國等令該廳具格嚴覈
정조 23년 · 목
備局啓言卽見西部居前典醫監醫官韓慶國所告原情則以爲渠弟慶信與右邊捕校金昌國粗有面分今五月與名不知韓哥捕校路逢渠弟誘往南山外始言曰汝之行事近多迃闊必有行賊之事云云仍以紅絲縳之諸般治賊之惡刑無所不施皮開肉綻折骨拉齒而罵不絕口則翌日又押向北里酷刑如昨而欲以賣贓於富人中某某之意誣引故答以寧可速殺豈可誣人云爾則渠等亦知其無奈始乃放送而體無完膚嘔血喘急實有朝夕不保之慮若於渠弟不死之前此冤未泄則將爲干和之恨金韓兩漢亟施及坐之律云京外捕校之枉害平民前後飭敎極其嚴截而今此所告萬萬可駭卽問于該捕廳則果有是事而該校亦已汰除云常時之不能察飭不可無警當該捕盜大將趙心泰爲先從重推考該捕校等卽令該曹嚴覈考律勘處敎以鎭營如許之習近來飭禁何如則京廳捕校行此盜賊所不爲之習於無告平民旣聞之後何可例治當該捕將爲先羅職仍令左大將兼察卽爲開坐具格究覈明日常參時以草供持入事分付○政院啓言右捕將以左大將兼察事命下矣請左捕將申大顯卽爲牌招聽傳敎敎以今已夜深先擧行待開門聽傳敎
정조 23년 · 강
命壯勇大將以都提調總察
정조 23년 · 목
敎曰壯勇大將姑勿出代都提調總察從事官發牌聽傳敎
정조 23년 · 강
命時囚南寅老分揀放送
정조 23년 · 목
兼右諭善李晚秀入見如儀僚屬申大羽隨入講說見講學廳日記
정조 23년 · 강
御熙政堂行常參兼行次對
정조 23년 · 목
予曰以近日旱嘆用慮之故而積氣漸盛膈滞頗苦寢不過一更飯亦不能善進筋力不如前以今模樣親禱亦恐難於自强或可有從近得雨之望耶左議政李秉模曰向來沈判府事收議臣以爲其言好矣祈雨之禮三代以來固已有之而伏覩方寸之默禱無少間斷則又何待於儀文間事乎悶旱之時兼行常參次對必有實事之敷奏然後可以對揚萬一而臣夙宵思度不得一言一事之可以仰塞者實爲悚悶矣予曰李廷該事卿果取見可考文蹟乎秉模曰前後文蹟使渠持來而未及考見矣予曰詩句則似是故判書李縡而故相兪拓基徐志修韓翼謩故判書李鼎輔尹汲有伸辨之論年前屢以此事號籲輒以關係之重大故置之而以諸議觀之亦無怪其稱冤矣予又曰今年則予則料其必將得雨不至如昨年之旱而今雖得雨亦已後時哿矣富人將如貧民之事力不逮者何哉況今盛夏陽壯之時每日北風其爲災異反有甚於亢旱月之從星則以風雨雨之得否專係於風而六七日之風竟無雨意此豈非人事之失於下而謫見於上者乎星有徙度則風亦可反金勝之反風尙矣而獨不得劉昆之反風乎今春乖沴之氣振古初有無論賢愚貴賤盡入長平之坑逝者之茹菀固無論孝子慈孫烈女節婦必多有齎冤而含痛者如是而安得不干和致沴乎先朝壬戌亦以無名之疾城內之死亡者以萬爲計以記注所載觀之可知其極熾而翌年癸亥荐遭旱災送有設祭疏鬱之擧今年亦欲追述而以其張大未敢遽行矣向筵亦已言之而人有淸明之氣足以消弭乖沴予雖不欲誣一世而正學不明大義日晦充塞遍滿都是邪僻之氣此豈非大可懼者乎秉模曰伏承聖敎微妙幽隱無所不及不待圭幣之擧而可謂靡神不擧矣豈無感應之效乎上天仁愛豈欲有水旱之災而一霈之尙靳卽時有未及而然若因此過慮而反有損於節宣之方則豈不尤可切悶乎予曰我朝昇平莫盛於肅廟時而然惟一念雨晹靡或少懈日影風竿之遍說於禁庭皆自是時而始以至庚子之旱憂勤之聖念尙不敢弛故先朝下敎每擧肅廟故事以爲不能仰述矣矧予否德尤何敢擬議比方而先朝盛德卽予之常所仰覩顧今之時非所可論於盛際之昇平而每年輒値旱災以此勞心殆不能堪過矣祈雨祭之晚始設行外人或謂之泄泄而亦不得不然蓋其擧措至爲重大過十次之後至有閉南門開北門遷市之擧此豈輕易爲之之事乎列聖朝對越之誠豈或少忽於弭災之方而國朝以來此擧只有數次矣予又曰刑曹文案中李昌麟獄案鄕等見之乎此亦以律文之無可引用而有所難處矣判府事沈煥之曰臣亦略聞其事而雖以曰宥之意此則不可不用一律矣予曰好生之德豈不是好題目而近來所謂好生二字反近於干譽況於如此輩之用法可謂殺一人而活百人則雖不分首從可也但以其無可合之律名爲難耳夫興一利不如除一害利猶不可興況創開無前之法乎雖遞推薄勘猶不可創開無前之法又況一律罪名何等重大而可以容易創開乎該曹之書其罪名或稱假托傳旨或稱僞傳下敎而傳旨卽是有文蹟者則本事旣不相襯至於下敎異於文蹟卽不過口傳則口傳下敎該曹元無擧行之法以口傳下敎之僞傳擬之於大明律之詐傳詔旨斷以一律則此律一開亦豈無開棘之慮乎大抵斷獄之法必用大明律而參以名例名例之外又引大典通編推斷條如是而不足則又引用受敎此律一開後輒引據則其爲流弊何可勝言予自御極以後未當創一新律惟是婢夫敺辱妻上典一條雖屬新創此亦有引據而然矣昨筵秋堂以詐傳詔旨之旨字看作旨意謂可以旁照於口傳下敎云而詔旨云者卽是詔之旨也若以旨意而屬之口傳則如是說去亦當有僞傳上意之律輾轉附會其弊當如何哉俄者下敎驟聞者之認欲傳生固無怪矣予意則異於是矣
정조 23년 · 목
敎曰三次祈雨祭雩祀壇遣一品重臣設行明日受香
정조 23년 · 목
雩祀壇祈雨祭在再明也
정조 23년 · 강
禁推掌令李益恢獻納李垿正言李東煥尋命分揀
정조 23년 · 목
敎曰旣無情勢則兩司之以未肅拜書入甚爲未安在京未肅拜諸臺禁推與未差之代今日政差代待下批牌招察任○因金吾李益恢等囚單敎以分揀放送
정조 23년 · 강
推承旨李集斗洪義浩鄭尙愚沈象奎徐榮輔申大尹
정조 23년 · 목
敎曰不待外辦啓下及殿座呼唱徑先入侍之諸承旨一竝推考
정조 23년 · 목
敎曰當該煩稟承旨遞差
정조 23년 · 강
飭諸道祈雨祭無得替行仍著爲式拿處前忠淸監司韓用和
정조 23년 · 목
左議政李秉模啓言日前憲臺所啓中論外邑祈雨事而有曰無論守令之親行鄕所之替往云云此是臺臣過去該而有時鄕所之替行可以推知矣大抵祈雨之禮隨其旱氣之淺深凡有民社之責者各殫其誠則此乃守令之職決非鄕所之所可替行也守令如有不能將事之病故退行可也姑停亦可也替送鄕所於禮於義有何所據乎雖兼任之官他務皆可兼察而祈雨則不可替行請以此意分付諸道如値祈雨之時而該倅有病故則寧爲姑停而無論兼任與鄕所無得替行事永爲定式敎以鄕言甚是依此分付各道以爲定式而亦令禮曹詳載掌考因此而又有下敎者前錦伯之前年祈雨時擧措極爲駭然間亦以此勘罪而雖曰入就位而其爲未能行事似分明然則祝帖以地方官改塡乎否則仍道伯姓名而使執事守令替行乎由前由後有違常格而不爲登聞者雖由於病未省事之致向於問啓欲爲査處而未果適當憫旱之時筵中旣有酬酢則其在重祀典尊朝綱之道不可不一問大臣之意何如秉模曰向於其時問啓祝册之塡以誰某無所別白若用道臣已塡之名而仍以行事則在禮不可若改塡守令之名而狀聞中不爲擧論泛稱親禱則大失奏御之體此一款另行査勘然後可以重祈雨之典社後日之㢢且與一事再勘有異令該府拿問處之恐宜矣從之
정조 23년 · 강
推兩湖御史申絢柳耕仍飭道伯銓官以守令廉貪爲黜陟取舍
정조 23년 · 목
右議政李時秀啓言民國之痼㢢莫有甚於貪風也雖古之人亦豈無廉貪而古則廉者多而貪者少又其爲貪易知而難掩一有現發則輒抵重辟終其身廢枳故人皆畏愼不敢冒犯矣今則不然居官廉白者絕無聞焉纔經一邑臧穫頓增第宅興新營私規利認作常事不自爲聇人不爲怪雖以今番兩繡啓言之許多郡縣豈盡廉吏而書啓中俱無一貪吏摘發論勘者誠爲慨惜兩湖御史竝推考殿最大政隔月申飭諸道道臣及兩銓之臣考績之政擬望之際一以廉貪二字爲黜陟取舍之要更申掩護保擧之典以爲勸懲之道似合事宜故敢此仰達矣敎以卿言深得目下時措之宜出擧條爲先申明嚴飭
정조 23년 · 강
命北道官隸殘酷之事嚴査重繩其時道臣守宰覈出勘處
정조 23년 · 목
右議政李時秀啓言聖心憫旱夙夜焦勞慮有干和之端屢勤採訪之命至誠所及莫不欽仰臣適有所聞故敢此仰達矣關北儒生有離鄕而身故者其親屬托往來官隸使之運致及其運來之際嫌其馱重有殘忍慘酷之事何地之人何時之事雖未詳知問於北人之在京者則果非浪傳云邊俗愚頑不知其爲殘忍慘酷不可不嚴査重繩以勵一道果若有此等事則其時道臣守宰之視以尋常不思懲後亦不可無罪請分付道臣各別廉探嚴加覈出以爲考律勘處之地從之
정조 23년 · 강
大司諫申獻朝陳戒賜批
정조 23년 · 목
獻朝啓言竊伏念聖學高明卓越百王政令事爲無不得當而第不無一二事憂歎者聖人之工中和爲貴而竊覸殿下每於事當威克處或過於喣濡而容忍處當雍容時或加以平地之雷霆大聖人所作爲出尋常萬萬非臣膚淺所可測度而揆諸中和之道恐有欠焉雖以朝象言之用舍之際深軫激揚而尙有薫蕕同器之歎施措之間每欲振刷而猶有玩愒成習之憂貪墨非不嚴懲而贓吏相繼窮民非不勤恤而實惠未究抑奢侈而侈風愈甚開言路而昌言不至此固群下不善對揚之罪而導率之不得其方亦我殿下反省處也請克體桑林之六責獲覩宋躔之三徏焉敎以當留意
정조 23년 · 강
命府啓成德雨崔進吉事依前處分施行
정조 23년 · 목
因憲府前啓成德雨崔進吉事命幷依啓尋敎曰兩啓依啓爲伸臺請而卽亦足矣依前處分施行者亦可謂恩法兩行不悖依此擧行
정조 23년 · 강
掌令姜世綸陳戒賜批
정조 23년 · 목
世綸所懷略曰挽近以來上天示警頻年亢旱玆曷故焉臣雖未知某政某事之爲召災之端然時得於風傳塗聽之聞朝廷之上傾軋有漸士夫之間門戶多端互加標榜各懷戈㦸則如此而安敢望天地之氣和而災異消耶伏願聖上益勉本源之工克恢導率之方俾朝象底定士趨歸一則庶爲和人心弭天災之道敎以當留意
정조 23년 · 강
重推正言李瑞朝推掌令姜世綸
정조 23년 · 목
承旨洪義浩啓言正言李瑞朝進伏之際擧措顚錯有損臺體請推考從之又啓言李瑞朝擧止去益錯亂憲臺前啓之奏達也又爲無端起伏請推考敎以從重推考又啓言掌令姜世綸傳啓未畢不爲退伏乃於院啓繼陳之後始以有新啓爲言萬萬未安請推考從之
정조 23년 · 강
羅正言李瑞朝職
정조 23년 · 목
校理金履載啓言正言李瑞朝昏憒顚錯屢次問備之下亦不知避嫌之規擧措轉益慌怪壞損臺體無復餘地請李瑞朝亟施罷職之典從之
정조 23년 · 강
命黃白充徵烟戶侵漁還民朘削之弊講究通變
정조 23년 · 목
校理金履載啓言今玆之災諸路同然恐非一二幽冤所致而槪以幽冤言之未有甚於至殘至窮之民宛轉呼號於椎剝誅求之下無所控訴者大抵黃白充徵烟戶侵漁還民朘削雖曰流來之弊爲弊轉痼歲加月深冤痛之氣上干和氣召災之端未必非是請亟命有司之臣就其爲弊之最切不可不通變者專意講究漸次施行從之
정조 23년 · 강
遞差掌令姜世綸大司諫申獻朝尋命還收削前正言趙秀民李瑞朝職推不言玉堂洪樂游閔命爀朴崙壽金熙周
정조 23년 · 목
世綸啓言知氣致祥乘氣致異固其理也近所謂一種邪學浸染詿誤殆有年所及夫刑其人而火其書則庶幾邪說永熄妖氣肅淸臣昨秋得見前參判李益運抵前持平鄭宗魯書則有曰輦轂之下溳溳綿綿種子不絕不可不思防微杜漸之道云云果如是言則邪學不可謂已熄矣此等邪氣之猶未盡除亦足爲召災之端嚴飭京兆亟加究覈俾無滋蔓之憂焉予曰予嘗謂禁邪學之道不在於設法向日賓對亦已言及而搢紳章甫之間充養至大至剛之氣深戒邪淫噍殺之習則諸不在六藝之科者自當在斥黜矣先自朝廷之上用舍之際凡係擧止也服着也言語也文字也如有近於此一邊者一切擯不與焉則庶可爲丕變之道而亦有不能盡然處故相蔡判府所謂擧直則有之而錯枉則不足云者其言誠是矣至於自京兆究覈則旣無誰某之可以指的者將何以究覈而苟有所聞何不直切言之乃爲此糢糊之論乎嶺人素稱質實而此臺臣擧措極爲礙眼雖以俄者所奏言之標榜二字旣非可陳於筵席者且近日邪學之在處肆行無人不知則謂見李益運私書而始乃知之云者尤豈非不誠之甚乎若然則標榜二字獨聞於何處而如是爲言乎求言之時不欲推折而此等之習予切惡之予曰此是丙午年摛文院次對日請究覈故相之臺臣也自其時所奏已有兩端底意思以此事心常非之矣今又如是殊甚駭然矣仍命掌令姜世綸遞差獻朝啓言邪學之害可勝言哉夤緣醜類漸染浸漬無君臣父子之倫污男女夫婦之別誑誘愚氓眩惑人心所在成群勢將滔天非特彝倫之晦塞無餘白蓮黃巾之憂勢所必至雖以我聖上㴠育之仁必欲化龍䖳爲赤子而奈彼滅倫之徒旣不知君臣父子則豈肯改心易慮咸歸惟新之化乎間有稱爲攻邪學者不過以一箇李存昌塞責漫漶言旣不誠人孰知懼以窩窟之世所共知者言搢紳則有李家煥近畿則有權哲身丁若鍾輩以此觀之則不啻幾箇存昌而又況金鑢姜彝天輩異臭同塗換面連肚綢繆經營至凶叵測其深憂隱慮有不可勝言者矣奏未畢予曰重臣固是受人指目者而其外諸人又多指名論列下款語意轉益噴薄其將擧半世而歸之姜金之黨乎如是矯激徒啓朝象不靖之端諫長事可謂不思之甚也獻朝曰臣於畢陳啓辭之後當更有所達矣予曰今日旣欲求助其言又出斥邪則豈不欲優容而此則事係朝象不可使畢其說矣仍命大司諫申獻朝遞差獻朝曰臣已蒙遞何敢煩陳而邪學不熄則國不得爲國人不得爲人來後之弊將不可勝言臣身則雖被重譴固不敢辭而此啓未畢則臣心憤苑將爲不瞑之恨矣予曰予之欲嚴於斥邪豈不若諫長而今此處分蓋亦有音存焉旣已遞職退去可也○右議政李時秀啓言淸朝臺閣爲任甚重法筵奏對事體至嚴而日昨諫臺趙秀民筵席擧措已極駭然今日臺臣李瑞朝又憒憒不成貌樣其爲貽羞臺閣大矣請前正言趙秀民李瑞朝竝施削職之典自今以後差擬之際別加愼擇以淸臺選事申飭銓曹昨日求助之音何等諄懇而今日登筵諸玉堂留身進言者只有一人殊非仰承德意之道請今日入侍不言諸玉堂一竝推考俄者憲府姜世綸之奏語誠欠直截諫長申獻朝所奏固不識聖意之攸在而方當憫旱求助之時登筵臺臣啓語未畢相繼譴遞問其言則斥邪學也或恐不知者認以因此被譴則亦非細故請兩臺臣遞差之命還收竝從之予曰今筵兩臺臣適皆以邪學事被遞外面驟看則或不無訝惑而此正如向來鄭妻事之雖命宥釋而義理則益明如是者未必不反有助於斥邪矣左議政李秉模曰如臣等者異於疏逖果有所仰認聖意而外人則亦必有訝惑僚相還收之請果爲好矣
정조 23년 · 강
大司諫申獻朝引避請遞
정조 23년 · 목
啓曰臣之所帶之職卽殿下耳目之官也今此求言之日卽殿下修省之時也臣之所進之言卽我國存亡之機也殿下旣以實心求言又使言者不得畢其說臣愚死罪竊爲聖明惜之噫臣有何怨惡於李家煥輩必欲懸首稿街置之極律而後已乎此賊不討則彝倫斁絕終至於人不人國不國矣臣爲是之懼瀝血聲討不意殿下過加摧折使不得畢其說臣之斷斷危衷雖已略暴於前席退出之時而憂憤弸中抆涕歸次矣千萬意外乍遞旋仍臣之職名依舊則臣之所欲言者猶復自在矣固當復借方寸之地悉罄未盡之懷而臣試思之俄筵之未畢所言者卽臣溺職之失若使古之牽裾折檻者當之則必不如臣之巽軟退出如是而尙可曰國有臺閣臣亦何敢以臺閣自處乎以此顏面不可仍冒請命遞斥臣職
정조 23년 · 강
遞大司諫申獻朝職仍以各明厥德申諭在廷諸臣
정조 23년 · 목
敎曰一邊求言一邊處分固有召人閉門之歎而言涉袞闕則不可用者只當置之事屬朝象處豈或拘彼忽此今日諫長所論邪學與小品姜哥輩事雖未畢說大體固是豈不欲樂聞而優容遣辭嘖▣下語顚錯與羲繇革心之義程訓遷善之喩不但太相反亦可謂不知予苦心甚矣從古賢人豪士多從繩墨外返他名敎本分下於此之類任渠畏罪避刑許其咸與維新卽王者不事我狄之遺意何必黥面刖足俾阻來蘇之望不與平人等列始可曰恔予心而順物情乎尤無倫絕可惡難化不率者前此未嘗不誅殛後復有現發亦不可縱貸須使制義齊刑之一副衡秤幷行不悖然後人皆得以爲人今也諫長乃於覺非者追理無累者混疑且其所欲擬請者不知是何律則若以官以言名嫌於求言不賜處分奈朝象何仍任雖從大臣之請而更見避嫌啓辭尙在黑窣窣中距夢覺關不翅千里此政所坐者私大司諫申獻朝遞其職繼自今凡百君子各明厥德邇事遠事一以當然常行之則作我茶飯日用不自知允當眞積雖賞之決不爲背正侮聖之徒其責不專在於朝廷亦有所望於家塾之長老等惟今申複之諭豈得已也哉
정조 23년 · 강
掌令姜世綸避嫌賜批
정조 23년 · 목
避嫌略曰臣敢以陳陋數語仰塵前席而率口而發語不商量至承嚴敎遞差之命又況奏對失次至被承宣問備之請豈敢以大僚還收之請一刻晏然於臺次乎請命遞斥臣職批以勿辭
정조 23년 · 강
戶曹判書趙鎭寬請以漕船舊材添補新造不許
정조 23년 · 목
鎭寬啓言近來船材之極艱三南皆然儲養撙節之道不容少忽以今年言之漕船之改造當限其數固夥然若其本板杉板之常浸海水者亦多可以仍用自今爲始雖非全體完固而退年使用者如有本材之多堪入用者使之還泊本倉以爲添助於新造之材則不爲無補臣於今番點檢時屢聞各處差員之言亦又審閱諸倉船隻賤見如此故敢此仰達請下詢大臣處之予曰大臣之意何如左議政李秉模曰如欲使之添助新造之材則假令退船幾隻添造新船幾隻又於船材元定式數內每隻減幾株酌量磨鍊以給然後始可有效如其不然而但令還泊添造則公私無當彼此俱損恐非得計矣判府事沈煥之曰戶判之言蓋欲撙節船材儲養山木以爲永遠之圖其意甚好矣完固船之加年使用及舊船添修與新船全造等節竝須酌量磨鍊以杜奸弊然後似有實效矣右議政李時秀曰年限雖及全體完固則使之退限使用無所不可而若使之添補新造則恐生奸弊未必有實效矣予曰惠堂亦陳所見惠堂鄭民始曰限滿漕船若減給新材以舊材添補以用則誠可幸而若不限以幾分以舊材取用定式則恐無實效且無論加年與不加年竝爲下送買用則京江船隻無以覓材修補此亦難處矣秉模曰諸議旣有參差可以退年使用者則使之退年使用不可退年者依近例施行似合便宜從之
정조 23년 · 강
命慶尙監司申耆越俸一等金海前府使李身敬拿處仍飭漕米麤劣之弊
정조 23년 · 목
惠廳堂上鄭民始啓言今年諸道漕穀無弊上納而嶺南後漕倉屬邑穀物旣甚麤劣又有欠縮其中金海以自捧邑米品爲尤甚點退居多改色改舂之際不但漕卒之受弊亦將移害於民人此而無警勵則後弊有不可言金海前府使李身敬令該府拿問處之後復如此則該倉都差使員及該邑守令從重論勘漕倉事目旣令道臣親監裝發亦難免不飭之責請以此意嚴飭從之敎以聞甚駭然當該道臣越俸等左議政李秉模曰後漕倉及金海事誠極駭然而此等行會易致訛傳官吏則藉重京關而惟意濫捧民人則莫知裏面而謂出新規雖以近來米品事言之一有申飭輒曰升尺之倍爲高峻畢竟利歸中間害及小民此等情僞本不難知請嚴飭道臣使官民咸知申明舊式而已非有斗斛色品之加減從之
정조 23년 · 강
飭漕船監色不以捧稅者定送之弊
정조 23년 · 목
戶曹判書趙鎭寬啓言三浪稅穀之多欠蓋由於本倉裝載之際浮江下海費日旣多奸弊之層生比他倉尤甚以至於秉船之監色每不以當初捧稅者定送公穀粍縮太半坐於是此後若循此弊則都差員以下難免重勘之意請嚴飭於該道道臣從之
정조 23년 · 강
命武兼許浣通計備郞前仕
정조 23년 · 목
兵曹判書金文淳啓言武兼許浣前以備邊司郞廳作散以武兼復職通計前仕則今都政當爲出六備郞武兼雖有計朔計日之異已例皆許其通計故仰達矣從之
정조 23년 · 강
修撰李貞運上疏賜批命楊州前牧使李得濟拿處守令之不置對還官事問啓堂箚還給該承旨遞差如已遞職重推
정조 23년 · 목
疏略曰臣向於在直時以目下一事與僚員聯陳短箚爲喉院所格旣呈之後至於出給館吏之境此則自有堂箚以來所未有者臣何足言其爲辱館規而羞朝體無復餘地不得不露章徑出薄罷旋敍今又伏承修撰新命而其時聯名僚員以此引義則臣是箚頭其所自處尤有別焉何敢自同無故晏然承命乎伏乞亟削臣職名以重館規以存廉防幸甚當此憫旱之際匹夫匹婦之冤枉致命亦足爲干和之一端而今聞楊州前倅之在官也雖係微眚薄過不施笞杖專用重棍維揚之民擧皆嗷嗷甚至於十餘歲之兒見捉於酒禁用棍致斃犯酒非可殺之罪小兒非當棍之法則其爲至殘至冤已不可言而此猶不足其家老少之訢冤被死者又至數人之多誠有是也其抱冤而傷和者又當如何臣謂前楊州牧使李得濟令該府拿問嚴處恐不可已矣今番繡衣之分命實出於察隱黜幽之聖意而守令之入於書啓者或有初不置對直爲還官如此則按廉反輕守宰無憚與當初分遣之意不無相反之歎名爲字牧亦不可置之黜昧之中臣亦謂一問之後察其虛實而處之恐合事宜批以李得濟事濫殺人命誠如風傳則拿問嚴處不可或緩依施守令之入於繡啓初不置對直爲還官者一問處之事未知指何道何倅而回啓若請拿處則豈有直還之理也指擧姓名然後始可以量處令該房問于爾處以啓承宣事聞甚駭然詳細分付俾勿違禁可也任他呈箚出給堂吏豈成說乎其時當該承旨遞差如已遞職爲先重推以存堂規爾其勿辭察職
정조 23년 · 강
持平南履翼上疏陳四條仍以母病辭職賜批
정조 23년 · 목
疏略曰今之言者必曰擇守令也揀人才也勸農桑也節財用也凡此數事非但言者之言如此殿下所以日夜董飭者亦惟在此然凡事有大根本有要節處不知其本則勤而無實不知其要則勞而無效苟究其本殿下一心實爲萬化之原殿下之洞洞一念未嘗少弛未明求衣夜分乃寢必以堯舜之心爲心則臣雖至愚豈敢曰殿下一心之微有所未盡而臣未知今日廟堂之上皆以皐䕫之心爲心今日畎畝之民亦皆有比屋之風否乎然此非一朝一夕之可以挽回者且就其要節者言之擇守令無過於一廉字揀人才無過於一公字勸農桑無過於一勤字節財用無過於一儉字凡此廉公勤儉四字誠爲目下之第一急務何謂廉也近年以來每當守令之有窠輒勤擇差之命而及其赴任之後犯科者相續道伯貶罷繡啓論勘殆無虛月亦豈擇之之方未得其要而然歟爲今日計凡擇守令勿拘地處勿循資格必以廉謹者爲首則此爲擇差之要道也何謂公也廟剡銓選不過資地之循格未聞特異之搜拔雖曰我國規模專尙地閥天之生才豈有遠通之別哉爲今之計莫如開曠聰明一循公議則此爲揀選之要道何謂勤也臣見緣畝小民雖無恒產終歲勤作者輒皆家有餘粟終年怠惰者每多爲人傭賃此無他勤與怠之分也今之爲方伯守令者苟皆殫誠勤勵如夏畦之民則是爲勸農之第一要道而道臣之褒貶繡衣之書啓視此爲高下則是爲勤作之要道也何謂儉也今我殿下凡於崇儉節財之道雖夏后之卑宮漢帝之弋綈無以加之是宜上行下效民俗一變而一日之供或費千錢一乘之直或至屢百蔀屋小民少有斗粟輒着闊袖之衣閭巷婦女略有錢貨輒用錦羅之餙以至田土之廣占第宅之踰制無非糜財之道今欲捄此一分之弊莫如上自廊廟之臣下至匹庶之間皆以布被脫粟爲度此爲昭儉之一助也雖然凡此數事不可以家諭戶說耳提面命而得者必也君臣上下精白一心凡於一守之差除輒曰廉乎貪乎一人才之薦也必曰公乎私乎勸農桑則曰勤乎怠乎節財用則曰儉乎奢乎在庭之臣皆能以此爲心殿下亦宜自勉有以淬勵董率之則世道或可挽也天災或可弭也批以所陳當留意爾其勿辭救護
정조 23년 · 강
命吏曹判書洪良浩給由
정조 23년 · 목
敎曰判書聞有實病不得入來云姑先給由政事仍爲之
정조 23년 · 강
命載寧郡守宋欽書改差務安縣監李弘源遞付京職
정조 23년 · 목
吏曹啓言日前因特敎受由上京守令催促下送而其後又有上來者故自臣曹卽爲申飭密陽府使金履顯三嘉縣監朴獻源俱已下去而載寧郡守宋欽書則以爲親病沈重不得下去云務安縣監李弘源則身病添重萬無還任之勢云雖未知其親病與身病之如何而以守令催促事屢勤飭敎又自廟堂筵稟申飭之後兩邑守令之一向濡滞無意還官所當重勘而宋欽書則有異於身病請改差李弘源令該府拿問處之允之敎以李弘源則已滿爪雖下去當還來云遞付京職其代今日政擇差待下批明日下送其中南邑給馬可也
정조 23년 · 강
有政吏曹參判李書九進
정조 23년 · 목
以閔台爀爲大司諫洪秉益爲掌令尹益烈爲獻納尹㴠李東守爲正言金履載爲持平朴崙壽爲副校理鄭民始爲左參贊金文淳爲判義禁朴綏源爲載寧郡守○再政以趙得永爲校理曹允燈爲修撰尹命烈爲副修撰黃昇源爲工曹判書鄭東愼爲同敦寧李集斗爲同春秋金孝眞爲務安縣監
정조 23년 · 강
命務安縣監金孝眞畿邑相換
정조 23년 · 목
敎曰務安新除縣監年過六十云今日政畿邑相換以爲久任蘇弊之地
정조 23년 · 강
遞掌令洪秉益獻納尹益烈正言尹㴠
정조 23년 · 목
因秉益等牌不進罷職傳旨敎以如有衆所共知情病許遞今日政與未差之代差代待下批與違牌諸人只推牌招
정조 23년 · 목
以李貞運爲執義務安縣監金孝眞陽城縣監金相任相換○四政以金晦彬爲掌令尹命烈爲獻納南惠寬爲正言
정조 23년 · 강
命懷德幼學宋載紹家弊地令道臣査處打破祠版者覈出勘律
정조 23년 · 목
備局啓言卽見懷德幼學宋載紹妻金氏所告諺書原情則以爲其舅弊地定於沃川郡先山百步內禁養之地山下閔姓人稱以社壇對沖民家後麓呈于本官本官摘奸後以爲在於二百步外是宋家暮村社壇在十里之外亦非當禁而人言旣謂對沖改其坐向爲宜云而猝難定地仍爲過弊未及平土稱以官隸成群禁弊至於打破神主其夫呈于營門則以言語不順捉囚於沃川郡乞蒙天恩云矣社壇相去雖曰稍遠若是相望對沖之地則安敢仍弊其地乎令道臣詳査如有一毫未審則亟令改弊打破神主自有法律覈出犯者孝律勘處之意請分付允之
정조 23년 · 강
命故縣令李有吉等五人中未及贈職人問于大臣指一草記
정조 23년 · 목
吏曹啓言故縣令李有吉等五人之褒贈與否子孫誰某臣曺無以詳知發關於諸道道臣處使之廣探列邑報來矣諸道回移今纔齊到而全羅前監司李得臣回移則以爲故縣令李有吉肅宗朝辛酉特贈兵曹判書又命旌閭壬辰配享忠武祠五代祀孫志相年今二十四居康津地武業故千總吳稷仁祖朝內子特贈兵曹參判命旌閭英宗朝已卯又贈兵曹判書七代祀孫伯得年今二十九居錦山地武業云黃海監司曺允大回移則以爲故郡守李繼宗當宁癸卯特贈兵曹參議六代祀孫臣龍年今四十七臣龍子之塾年今二十四俱居瑞興地儒業故千總金佐卿職經訓鍊主簿龍媒梁萬戶而七代祀孫台瑚年今六十二武業登科台瑚子宗熙年今四十七儒業俱居黃州地云忠烈錄中泛稱旌贈而其後孫之相傳文蹟旣無憑考則似未蒙褒贈之典至於故千總金堯卿之已蒙褒贈與否子孫誰某則諸道回移俱以爲廣加捜問終未知得更爲詳細探訪云矣敎以未及贈職人問于大臣指一草記○兵曹啓辭與吏曹同敎以付之吏曹
정조 23년 · 강
命贈右議政金景瑞子孫中可合武職人令關西道臣起送
정조 23년 · 목
漢城府啓言依傳敎贈右議政金景瑞子孫之在於關西各邑者捜訪修成册以送之意發關平安道矣該道監司韓用龜回移內金景瑞子孫在於龍岡平壤兩邑者修成册報來故別單書入○別單敎以分付道臣招見諸人可合武職人一人起送兵曹使之草記
정조 23년 · 강
命誘匿良女人多石刑配南邑島中石哥二女推給其父不檢擧之碧潼該倅査出拿勘持平李敬參罷職
정조 23년 · 목
刑曹啓言石興大事依傳敎査問則興大招以爲李水使聖師忠淸水營遞歸後其妾多石招謂渠曰吾家有自保寧率來之女吾以養女樣率育汝若具禮娶之則吾之身後家舍什物當傳於汝之夫妻云故渠果如禮娶之生二女斗去非介古里李水使作故之翌年梁適往華城多石潛率渠妻再丹及所生兩女下往碧潼渠歸聞渠母之言則多石誘說渠妻曰下往碧潼收拾錢兩還京資生與之同居云云故渠妻甘聽其言竝與四女而隨往云渠因母老未能追往今年見渠女斗去非書則渠妻身故以生還故土復見父面之意言甚悲切伏聞坊民訢冤之令來呈備局渠之本意則只在於推來二女而借書他人以良爲賤四字誤爲書納云李聖師之孫源集招以爲渠之祖父自忠淸水營遞歸後果見多石家有一女兒隨來率畜其後作夫連生二女多石還歸本土時與厥女及所生二女同爲下去而多石各居他室凡事渠自主張則當初率來之委折厥女之良賤與否初未詳問而細知渠之祖父作故後多石不待三年卽還故土則常時凡事之不關由於渠家可以推知云書給所志人梁始澤招以爲再丹母女旣云使喚於多石之家則率去碧潼必是仍以爲婢之計故渠以文短所致以良爲賤等語書給所志云興大及梁哥西漢似有漫漶變幻之疑而聽言觀貌俱是愚迷之類下語作文之不能審愼容或無怪當初率來旣以養女樣爲言末後隨去不以婢僕樣抑勒則直歸之壓良爲賤恐涉過當而石哥二女流落邊土願見父面情理可悲今方發關該道使之捉送多石則雖無壓良之跡難免招引之罪令該道推治石哥梁哥言不詳審文多過實以良爲賤等語輕易加人不可不懲勵自臣曹勘處李源集別無可問請放送敎以卽無論獄情之秘密與閑漫供招纔捧判付未下則謄播副本於外間自有司冠以來所未有者苟非然者在家之臺臣何從以聞知至以本事登諸章奏乎本曹若不宣洩必是當者之千囑訟理之外此甚可駭卿等爲先自首草記而卿等無所干則當者嚴杖覈其委折以聞本訟依所啓施行而招引之於壓良其律反復重焉法典內招引人物入去西界者一律論所謂多石之原籍官卽碧潼而携入這間其律應死細看原案誘匿邊較多然則誘匿者例減一等南邑島中施以誘匿之律仍令該道伯親執嚴刑滿三次發配招引良女二名自本曹刻期督現後官庭出給石哥不檢擧守令勘罪卽亦法文而卿等何無提及當該守令指名査出拿勘原疏有違格姑未還呈而事實相左之外爲持憲之任忽有此昧法之論貽羞臺閣莫此爲甚持平李敬參罷職
정조 23년 · 목
兼右諭善李晚秀入見如儀僚屬朴宗羽隨入講說見講學廳日記
정조 23년 · 강
諸承旨持公事入侍于誠正閣召見下直守令載寧郡守朴綏源陽城縣監金孝直
정조 23년 · 강
遣傳香承旨詣受香所奉審摘奸
정조 23년 · 목
雩祀壇祈雨祭在明也
정조 23년 · 강
命掌令姜世綸出仕
정조 23년 · 목
執義李貞運啓言掌令姜世綸引嫌而退言雖輕發事有可恕請出任從之
정조 23년 · 강
命兩司詣臺如無前啓依故事以無前啓呼望出去
정조 23년 · 목
承旨洪義浩啓言臣以該房取考故事在前兩司城上所如無前啓則行公臺諫之詣臺也以無前啓呼望出去矣此後修明舊式如値兩司無前啓之時則使之依此擧行似好從之
정조 23년 · 강
命北靑閑良張萬謙後政差送道內邊將
정조 23년 · 목
兵曹啓言北靑閑良張萬謙相當任論理措語且問渠願草記事命下矣張萬謙旣無弓馬之才且是閑良而年過五十則別無可合收用之窠卽令本道拔例差任以爲激勸之地似合事宜而渠之所願惟是道內邊將云矣敎以道內邊將後政差送
정조 23년 · 강
投畀金吾時囚韓用和于連山勘放李殷福等
정조 23년 · 목
敎曰金吾時囚令次堂議處照律○義禁府啓言忠淸前監司韓用和原情以爲昨年五月連山龍湫祈雨時素患眩暈及腰脚之症猝地添谻將事之夕猶必欲自力而及其時至就位之際諸症陡劇不得已以地方官連山縣監李顯五替行而旣與初不就位有異且事在倉卒神思尤錯改墳祝銜全未慮及及其啓問之時又緣昏昧只知歷擧此狀之萬萬猥屑循例修啓罪負益著萬殞難贖云韓用知曾經侍從請議處敎以事神之道誠敬是先禱雨虔潔尤別於常享而臨時替行欠誠大矣墳祝者不得將事欠敬亦甚矣比之前勘條件所關益重旣聞之後不可以衰憒曲加寬恕連山地施以投畀之典又啓言慶尙前兵使李殷福原情以爲春秋半乾鳆間朔生熟鰒封進有期海風無常若不於風穩時預採則恐有臨時未及之慮故前期而採自是定規加採事封進後或一兩日採取者妄慮不時封進之需略干數預採活置亦是已例至於丁巳六月私採事果有一次而此乃在任二周年內只是一番雖非渠剙出無前之事而未免因循自陷重戾云李殷福曾經閫師請議處允之又啓言李殷福杖一百收贖告身盡行追奪私罪允之敎以功減一等又啓言金海前府使李身敬原情以爲本邑稅穀數甚夥然惟正事體本自嚴重領運差員眼同監捧騎船沙工執枰斛量米邑穀品一一點察則民雖欲納其麤劣其勢末由今此上納之見頉於京倉者其間委折誠無以推度設令歸之於下屬之幻弄不能檢飭之罪實在於渠云李身敬曾經宣傳官請議處敎以除刑推議處又啓言李身敬杖一百收贖告身盡行追奪私罪允之敎以功議各減一等又啓言舒川浦前萬戶金鼎燦原情以爲昨年秋捧時當捧三百八十一石內米租竝一百八十五石捧納其餘則災歲漸至弩末之勢又當爪遞果未能盡數收殺云請刑推得情敎以考律勘放後草記又啓言金鼎燦杖一百收贖告身盡行追奪
정조 23년 · 강
推知義禁趙鎭寬同義禁李漢豐
정조 23년 · 목
承旨洪義浩啓言卽見禁府啓目金海前府使李身敬供辭中吏讀不書白字只書乎字奏御文字之用吏讀必書白字乃是格例而有此不審臣之矇然捧入不勝惶恐而請不察之金吾諸堂竝推考從之
정조 23년 · 강
命刑曹判書李祖源參判金熙朝參議丁若鏞竝越俸一等仍命李源集放送拿勘其家長
정조 23년 · 목
刑曹啓言依判下辭意石興大訟案謄播副本委折李源集處嚴加杖問則啓目草本果與該吏暗地以付同昨日夕後謄送渠家之狀箇箇自服而至於干囑一款終始抵賴極口發明究厥所爲萬萬痛駭更加嚴杖朝於取服該吏則嚴杖之下出示文案之狀亦旣直陳自臣曹從重勘處而臣等朦未察飭致有此文案之宣洩惶恐震越恭俟嚴勘敎以卿等爲先越俸一等臺臣之聞於當者聞於曹吏間不當上疏之事徑爲於未啓下之前蓋知其駭妄旣有處分別無吏論而當者卽不過錄送家間無干囑之現捉者渠非家長則幷與本事而非渠所知渠則放送當該家長令該府拿勘
정조 23년 · 강
刑曹以黃海監司曺允大緘推照律啓
정조 23년 · 목
該曹啓言黃海監司曺允大緘答以爲殺獄審覈何等嚴愼而今於瑞興金履智獄事全昧法律之重敢煩稟處之請致勤緘辭問備之命伏地震懍夙知攸措云允大係是二品請上裁敎以照律又以允大杖八十收贖公罪啓允之敎以功減一等
정조 23년 · 강
放定配罪人洪仁載等
정조 23년 · 목
因定配人等訴冤備局命秋曹取考配案以啓刑曹啓言金城洪仁載南海奴福金碧潼梁二才興陽朴好民龜城姜應祥負犯俱係不輕竝仍配穩城金李命定配人給暇歸弊載在法典爲奴雖異從流情則可矜依願給暇事請分付道臣允之敎以洪仁載放又啓言郭山金奉元到配屬耳榮川朴昌彬黃州奴宗世伊川李春茂茂朱金德龜載寧鄭光泰光陽陳宗新穩城李周龜碧潼金義仁富寧奴乭夫里罪犯俱是不輕竝仍配文化李載華所坐雖重限滿不遠放送中部韓壬寅父再郁東部安興孫父處謙俱是禁府所營定配罪人諸竝令該府稟處允之敎以鄭光泰陳宗新乭夫里韓再郁安處謙竝放
정조 23년 · 강
命贈執義洪頤中贈都承旨洪錫箕竝施棹楔表以父子忠孝之閭錫箕加贈正卿
정조 23년 · 목
禮曹啓言謹依淸州幼學宋煥亮等上言覆啓判付贈執義洪頤中贈都承旨洪錫箕父子旌褒事博採公私文蹟議于大臣則左議政李秉模以爲洪頤中之䂨指灌血炷掌祈命不但鄕黨之稱孝家乘之記實觀於先正臣宋浚吉宋時烈輓誄之稱道尤可徵焉至於西宮之變屛跡窮山峻斥纘男丁卯之亂沫血慕義虜退乃還可見其行備於家忠移於國雖以其庶孫壽職追榮加施旌表恐合樹風勵俗之道洪錫箕家傳忠孝冠屢倒置之後隱於檢丹山中發於慷慨悲㕰之餘者無非風泉之愾念若其擬檄一書先正臣宋時烈期以十襲珍藏䚷示中朝將相於天日重明之後凡係尊周之事往復讚歎實有微斯人誰與歸之意特贈爵諡庶幾有補於風敎之萬一請上裁云判府事沈煥之以爲洪頤中孝行忠節俱合旌贈而考其事蹟當以孝行爲重且無論追榮與褒奬已蒙亞憲之贈特旌其閭以褒其孝則忠亦在其中嘉奬之恩恐似得宜洪錫箕孝義文章著聞于當世若其擬檄擬露布等文扶得春秋之大義寫出風泉之餘思大爲先正臣宋時烈之所稱賞感歎其他詩篇言語發於寤寐及於酬酢者蓋可見尊周之一片丹忱雖自謂以文士空談排遣其慷慨悲憤之意然而所存乎中者亦不可誣矣年前以特恩贈故處士申曼爵諡以礪一世之風節以是比例則當此名義之論不振而華夷之辨不嚴將無以正三綱之本明萬物之序如錫箕者特賜以褒顯之恩以樹風聲以裨世敎實合爲聖朝正名之令典云請上裁敎以昨年皇壇望拜也起感於林陳航海時事仍和故副學李端相詩而際見新印晩洲遺稿尊周錄中有次其韻者悽惋忼壯令人有痛欽黃龍之想又其擬檄之辭磊落可觀如荆卿挾劍伍胥撗戈之句眞先正所謂氣湧如山者昔朱夫子跃張忠確公家問曰非其胸中有以大過人者何以及此朝家於此人亦云況當汨陳之時奚勒崇奬之典令該曹特贈正卿其父又以篤孝純行聞於世而尙闕旌里之擧亦可謂欠事依義肅公申曼家例就其里表之曰贈司憲府執義洪頤中贈吏曹判書洪錫箕父子忠孝之閭事分付道臣
정조 23년 · 강
命忠翼公金宗瑞旌閭事依大臣議置之
정조 23년 · 목
禮曹啓言謹依湖西幼學權思吉等上言覆啓判付忠翼公金宗瑞棹楔之典事議于大臣則左議政李秉模以爲金宗瑞身佩安危以之死生純忠大節何勒棹楔之旌而同時三大臣之或爲或否恐未知其如何臣不敢臆對云判府事沈煥之以爲金宗瑞臨危盡節且其功績炳在簡册自先王朝曁我聖明御極之後凡所以褒揚崇報之典可以昭垂百世靡有餘憾至若旌閭等事不足增耀於耳目而況六臣之家或旌或不旌前輩儒賢名卿之論未有及於此者抑以爲此等細節屬之闕文亦無妨於聖明崇奬之大體也否臣不敢臆決以對云矣敎以依大臣議施行
정조 23년 · 강
命故吏曹佐郞具壽福其弟副提學壽耼及故翰林安命世故修撰尹潔竝贈爵
정조 23년 · 목
禮曹啓言謹依報恩幼學李德懋等上言覆啓判付故吏曹佐郞具壽福其弟副提學壽耼贈爵事議于大臣則左議政李秉模以爲具壽福當北門變作之時義著折姦功在緩禍具壽耼俱群賢禍蔓之日竟遭蜮射坐死絕塞先正臣宋時烈備載其事於表阡之文以若樹立之俱卓尙此褒章之竝闕無怪公議之抑鬱合施貤贈之典云判府事沈煥之以爲具壽福壽耼大有樹立於已卯戊申而或廢或死且其學行氣節俱著於先正臣宋時烈所撰碑誌中尙未蒙聖朝褒贈之恩恐爲闕典云請上裁敎以依大臣議施行而同時與故翰林安命世故修撰尹潔之冤死至今爲士論之咨嗟傷慟今欲修擧闕典而褒贈則不可一爲一否三人一體爲之事分付銓曹
정조 23년 · 강
命故典籍安貴行贈職